CELEX: 32021D0787
Language: hu
Date: 2021-05-12 00:00:00
Title: A Bizottság (EU) 2021/787 végrehajtási határozata (2021. május 12.) Litvániának a 92/83/EGK tanácsi irányelvvel összhangban az egyes szájöblítő termékek és kozmetikai szeszek esetében a jövedékiadó-mentesség megtagadására való felhatalmazásáról (az értesítés a C(2021) 3260. számú dokumentummal történt) (Csak a litván nyelvű szöveg hiteles)

2021.5.17.   
               
               
                  HU
               
               
                  Az Európai Unió Hivatalos Lapja
               
               
                  L 173/3
               
            
         A BIZOTTSÁG (EU) 2021/787 VÉGREHAJTÁSI HATÁROZATA
         (2021. május 12.)
         Litvániának a 92/83/EGK tanácsi irányelvvel összhangban az egyes szájöblítő termékek és kozmetikai szeszek esetében a jövedékiadó-mentesség megtagadására való felhatalmazásáról
         
            
               (az értesítés a C(2021) 3260. számú dokumentummal történt)
            
         
         (Csak a litván nyelvű szöveg hiteles)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel az alkohol és az alkoholtartalmú italok jövedéki adója szerkezetének összehangolásáról szóló, 1992. október 19-i 92/83/EGK tanácsi irányelvre (1) és különösen annak 27. cikke (5) bekezdésére,
         mivel:
         
                     (1)
                  
                  
                     A 92/83/EGK irányelv célja, hogy az alkohol adóztatása területén megteremtse a belső piac létrehozásához és működéséhez szükséges feltételeket. A 92/83/EGK irányelv 27. cikkének (1) bekezdése meghatározza az irányelv hatálya alá tartozó azon termékeket, amelyeket a tagállamoknak mentesíteniük kell a jövedéki adó alól. A 92/83/EGK irányelv 27. cikke (1) bekezdésének b) pontja alapján mentességben részesülnek az irányelv hatálya alá tartozó olyan denaturált termékek, amelyeket nem emberi fogyasztásra szánt termékek előállítására használnak fel. A 92/83/EGK irányelvben lefektetett rendszer a kölcsönös elfogadás elvén alapul. Ha egy olyan terméket, amely a 92/83/EGK irányelv 27. cikke (1) bekezdése b) pontjának hatálya alá tartozik, valamelyik tagállamban mentesítettek a jövedéki adó alól, akkor az az Unió egész területén jövedékiadó-mentesen szabadon forgalmazható. A 92/83/EGK irányelv 27. cikkének (5) bekezdése azonban lehetővé teszi a tagállamok számára, hogy megtagadják a fent említett mentesség megadását, ha az érintett termék csalásra, adókikerülésre vagy visszaélésre ad lehetőséget.
                  
               
                     (2)
                  
                  
                     Litvánia 2016. június 3-án kelt levelében a 92/83/EGK irányelv 27. cikkének (5) bekezdésével összhangban arról tájékoztatta a Bizottságot, hogy megtagadja a 92/83/EGK irányelv 27. cikke (1) bekezdésének b) pontjában előírt jövedékiadó-mentességet az egyes szájöblítő termékekben és kozmetikai szeszekben (a továbbiakban: érintett termékek) felhasznált azon etil-alkohol esetében, amelyet az abszolút etil-alkohol 1 hektolitereként legfeljebb 10 liter izopropil-alkohollal denaturáltak. Litvánia szerint az érintett termékek csalásra, adókikerülésre és visszaélésre adnak lehetőséget az országban.
                  
               
                     (3)
                  
                  
                     A Bizottság 2016. június 15-én továbbította a Litvániától kapott tájékoztatást a többi tagállamnak, és felkérte őket észrevételeik benyújtására.
                  
               
                     (4)
                  
                  
                     A Jövedékiadó-bizottság 2016. november 8-i ülésén a tagállamok egyetértettek abban, hogy a teljes mértékben és részben denaturált alkohollal kapcsolatos munka befejezésével foglalkozó Fiscalis projektcsoport vizsgálja meg a kozmetikai és testápoló termékek denaturálására alkalmazott képleteket, és nyilvánítson véleményt az említett termékek esetében megfelelő képletről. A Jövedékiadó-Bizottság a Fiscalis projektcsoport véleményének kézhezvétele után újra meg fogja vizsgálni a kérdést. A Fiscalis projektcsoport megjegyezte, hogy számos egyéb, nem emberi fogyasztásra szánt termékben ugyanazt a képletet használják, mint az érintett termékekben. Az említett egyéb termékek azonban nem vezetnek csaláshoz, adókikerüléshez vagy visszaéléshez. Az e képlet szerint denaturált összes termék megadóztatása ezért aránytalan intézkedés lenne. A Bizottság ennélfogva 2019. január 21-i levelében felkérte Litvániát, hogy a denaturálási képlet részletes leírása helyett nyújtson be részletes leírást az érintett termékekről.
                  
               
                     (5)
                  
                  
                     Litvánia 2019. augusztus 21-i levelében további tájékoztatást adott az érintett termékekről. A Bizottság ezeket az információkat továbbította a többi tagállamnak. Levelében Litvánia kifejtette, hogy az érintett termékek a „Classic” és a „Crystal” márkanevű szájöblítő termékek, valamint a „Yellow”, a „Citrus”, a „Green”, a „Citrina”, a „Red”, az „Avietė”, a „Blue” és a „Juodieji serbentai” márkanevű, körülbelül 20, illetve 60 térfogatszázalék alkoholtartalmú kozmetikai szeszek. Az érintett termékeket nem a címkéjükön feltüntetett higiéniai vagy kozmetikai célokra használják. A levél szerint egyes gazdasági szereplők ezeket a termékeket a litván lakosság veszélyeztetett csoportjai körében anélkül forgalmazzák bódító hatású alkoholos italként, hogy eltávolítanák belőlük a mérgező denaturálószert, ami káros az emberi egészségre. Mivel az érintett termékeket emberi fogyasztásra használják, Litvánia szerint a jövedékiadó-mentesség ezeket a termékeket nem illeti meg. Litvánia levelében arra a következtetésre jutott, hogy a fenti jelenség a 92/83/EGK irányelv 27. cikkének értelmében vett visszaéléshez vezet.
                  
               
                     (6)
                  
                  
                     Litvánia becslései szerint az érintett termékeket 2009 és 2016 között a litván piacon összesen mintegy 1 500 000 liter mennyiségben értékesítették, ami körülbelül 11 500 000 EUR jövedékiadó-kiesésnek – vagyis az említett időszakban Litvánia etil-alkoholból származó teljes jövedékiadó-bevétele 1 %-ának – felel meg. Litvánia levelében megállapította, hogy ez kimeríti a 92/83/EGK irányelv 27. cikke értelmében vett csalás, adókikerülés és visszaélés fogalmát.
                  
               
                     (7)
                  
                  
                     A Jövedékiadó-bizottság 2019. november 15-i ülésén a tagállamok megvitatták a szóban forgó termékek adóztatását, valamint a Litvánia által benyújtott, a csalást, az adókikerülést és a visszaélést igazoló bizonyítékokat. A tagállamok jelezték, hogy támogatják e litvániai ügy megoldását. Emellett kifejezték az azzal kapcsolatos támogatásukat is, hogy fel kell lépni az ellen a komoly kockázat ellen, hogy a gazdasági szereplők az érintett termékeket egyszerűen átnevezzék, vagy egyéb módosításokat hajtsanak végre a 92/83/EGK irányelv 27. cikke (1) bekezdésének b) pontja szerinti mentesség megtagadásának kijátszására.
                  
               
                     (8)
                  
                  
                     A Bizottság szerint az érintett termékek bódító hatású alkoholos italként való fogyasztása helytelen használatnak minősül, amely súlyos negatív következményekkel jár mind az egészségre, mind az adóbevételekre nézve.
                  
               
                     (9)
                  
                  
                     Az érintett termékeket forgalmazó gazdasági szereplők az alkoholtartalmú italokra alkalmazandónál kedvezőbb jövedékiadó-szabályozást élveznek. Litvánia emellett azt is bizonyította, hogy jelentős mértékben csökkent az – érintett termékekben is használt – etil-alkohol jövedéki adójából származó bevétele. A Litvánia által benyújtott, természetüknél fogva nehezen megszerezhető bizonyítékok és a jövedékiadó-kiesésre vonatkozó becslések alapján a Bizottság úgy véli, hogy az érintett termékek ily módon történő forgalmazása valóban csaláshoz, adókikerüléshez és visszaéléshez vezet.
                  
               
                     (10)
                  
                  
                     Mivel az érintett termékek forgalmazása csaláshoz, adókikerüléshez és visszaéléshez vezet, Litvániát fel kell hatalmazni arra, hogy a szóban forgó termékek esetében megtagadja a 92/83/EGK irányelv 27. cikke (1) bekezdésének b) pontja szerinti mentesség megadását.
                  
               
                     (11)
                  
                  
                     A Bizottság szerint az érintett termékeket előállító gazdasági szereplők könnyűszerrel ki tudják játszani a 92/83/EGK irányelv 27. cikke (1) bekezdésének b) pontja szerinti mentesség megtagadását azáltal, hogy módosítják az érintett termékek valamelyik elemét, például azok márkanevét. Ennek megelőzése érdekében arra is fel kell hatalmazni Litvániát, hogy bármely más olyan hasonló folyékony kozmetikai szesz és szájöblítő termék esetében is megtagadja a jövedékiadó-mentességet, amelyet alkoholtartalmú italként fogyasztanak.
                  
               
                     (12)
                  
                  
                     Az e határozatban előírt intézkedések összhangban vannak a Jövedékiadó-bizottság véleményével,
                  
               ELFOGADTA EZT A HATÁROZATOT:
         
            1. cikk
            Litvánia felhatalmazást kap arra, hogy megtagadja a harmonizált jövedéki adó alóli mentesség megadását az abszolút etil-alkohol 1 hektolitereként legfeljebb 10 liter izopropil-alkohollal denaturált etilalkohol esetében, amelyet a következő folyékony kozmetikai szeszek és szájöblítő termékek vagy bármely más, ezekhez hasonló, nem emberi fogyasztásra szánt, de alkoholtartalmú italként fogyasztott folyékony kozmetikai szesz és szájöblítő termék gyártásához használnak fel:
            
                        a)
                     
                     
                        a 20 térfogatszázalékot meghaladó alkoholtartalmú, „Classic” és „Crystal” márkanévű szájöblítő termékek;
                     
                  
                        b)
                     
                     
                        a 60 térfogatszázalékot meghaladó alkoholtartalomú, „Yellow”, „Citrus”, „Green”, „Citrina”, „Red”, „Avietė”, „Blue” és „Juodieji serbentai” márkanevű kozmetikai szeszek.
                     
                  
         
            2. cikk
            Ennek a határozatnak a Litván Köztársaság a címzettje.
         
         
            Kelt Brüsszelben, 2021. május 12-én.
            
               
                  a Bizottság részéről
               
               Paolo GENTILONI
               
                  a Bizottság tagja
               
            
         
         
            (1)  HL L 316., 1992.10.31., 21. o.